CELEX: 32016D1887
Language: sk
Date: 2016-10-24 00:00:00
Title: Vykonávacie rozhodnutie Komisie (EÚ) 2016/1887 z 24. októbra 2016, ktorým sa stanovujú štandardné požiadavky na predkladanie žiadostí, správ a žiadostí o platby členskými štátmi v rámci programov prieskumov zdravia rastlín [oznámené pod číslom C(2016) 6704] (Text s významom pre EHP)

26.10.2016   
            
            
               SK
            
            
               Úradný vestník Európskej únie
            
            
               L 291/15
            
         VYKONÁVACIE ROZHODNUTIE KOMISIE (EÚ) 2016/1887
   z 24. októbra 2016,
   ktorým sa stanovujú štandardné požiadavky na predkladanie žiadostí, správ a žiadostí o platby členskými štátmi v rámci programov prieskumov zdravia rastlín
   
      
         [oznámené pod číslom C(2016) 6704]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 652/2014 z 15. mája 2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia Európskeho parlamentu a Rady (ES) č. 178/2002, (ES) č. 882/2004 a (ES) č. 396/2005, smernica Európskeho parlamentu a Rady 2009/128/ES a nariadenie Európskeho parlamentu a Rady (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES (1), a najmä na jeho článok 36 ods. 5,
   keďže:
   
               (1)
            
            
               Nariadením (EÚ) č. 652/2014 sa okrem iného stanovuje hospodárenie s výdavkami týkajúcimi sa zdravia rastlín a rastlinného rozmnožovacieho materiálu a stanovujú sa ním aj požiadavky na predkladanie a obsah národných programov týkajúcich sa výskytu škodcov (ďalej len „programy prieskumov“).
            
         
               (2)
            
            
               V článku 21 ods. 1 nariadenia (EÚ) č. 652/2014 sa stanovuje, že každoročne najneskôr do 31. mája majú členské štáty Komisii predložiť programy prieskumov so začiatkom v nasledujúcom roku, pre ktorý majú záujem uchádzať sa o grant.
            
         
               (3)
            
            
               V článku 23 nariadenia (EÚ) č. 652/2014 sa stanovuje, že členské štáty musia pre každý schválený ročný alebo viacročný program predložiť Komisii najneskôr do 30. apríla každého roka podrobnú výročnú technickú a finančnú správu o predchádzajúcom roku. Takisto sa v ňom stanovuje, že každoročne najneskôr do 31. augusta členské štáty predložia Komisii pre každý schválený národný program priebežnú finančnú správu.
            
         
               (4)
            
            
               V článku 24 nariadenia (EÚ) č. 652/2014 sa stanovuje, že členské štáty musia každý rok najneskôr do 30. apríla predložiť Komisii pre každý schválený program prieskumov žiadosť o platby týkajúcu sa programov vykonaných v predchádzajúcom roku.
            
         
               (5)
            
            
               V nadväznosti na prijatie nariadenia (EÚ) č. 652/2014 by sa mali stanoviť štandardné požiadavky na obsah a predkladanie národných programov prieskumov členskými štátmi podľa vymedzenia v článku 21 uvedeného nariadenia.
            
         
               (6)
            
            
               Okrem toho by sa mali stanoviť štandardné požiadavky na obsah priebežných a záverečných správ vrátane žiadostí o platbu po vykonávaní programov prieskumov podľa vymedzenia v článkoch 23 a 24 nariadenia (EÚ) č. 652/2014.
            
         
               (7)
            
            
               Na účely súladu s vývojom právnych predpisov Únie budú k dispozícii online na webových stránkach Komisie štandardné elektronické formuláre žiadostí, priebežných a záverečných správ vrátane žiadostí o platby, ktoré by sa mali používať v rámci programov prieskumov s cieľom zjednodušiť nevyhnutné úpravy alebo doplnenie ďalších podrobností. Komisia členské štáty informuje a rokuje s nimi o všetkých potrebných úpravách štandardných elektronických formulárov v rámci Stáleho výboru pre rastliny, zvieratá, potraviny a krmivá. Štandardné elektronické formuláre budú dostupné na webových stránkach Komisie najneskôr v prvý marcový týždeň (záverečné správy a žiadosti o platby), prvý aprílový týždeň (žiadosť) a prvý júlový týždeň (priebežná správa) príslušného roka.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Toto rozhodnutie sa týka štandardných požiadaviek na predkladanie žiadostí o granty, správ a žiadostí o platby, pokiaľ ide o ročné a viacročné programy prieskumov vykonávané členskými štátmi v súvislosti s výskytom organizmov škodlivých pre rastliny alebo rastlinné produkty (ďalej len „škodcovia“), ktoré spĺňajú podmienky uvedené v článku 19 nariadenia (EÚ) č. 652/2014.
   Článok 2
   Programy prieskumov uvedené v článku 21 ods. 1 nariadenia (EÚ) č. 652/2014 sa predkladajú online prostredníctvom príslušného elektronického formulára uvedeného v prílohe I.
   Článok 3
   Priebežné finančné správy uvedené v článku 23 nariadenia (EÚ) č. 652/2014 sa predkladajú online prostredníctvom príslušného elektronického formulára uvedeného v prílohe II.
   Článok 4
   Podrobné výročné technické a finančné správy uvedené v článku 23 nariadenia (EÚ) č. 652/2014, ako aj žiadosti o platby uvedené v článku 24 daného nariadenia sa predkladajú online prostredníctvom príslušných elektronických formulárov uvedených v prílohe III.
   Článok 5
   Toto rozhodnutie sa uplatňuje na predkladanie programov prieskumov uvedených v článku 2 a správ uvedených v článkoch 3 a 4 od 1. januára 2017.
   Článok 6
   Toto rozhodnutie je určené členským štátom.
   
      V Bruseli 24. októbra 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 189, 27.6.2014, s. 1.
   
      PRÍLOHA I
      Osobitný formulár, ktorý sa má použiť na predkladanie ročných a viacročných národných programov prieskumov podľa článku 2, je k dispozícii na webovej stránke GR SANTE: http://ec.europa.eu/dgs/health_food-safety/funding/cff/plant_health/survey-programmes_en.htm v oddiele 2. Formuláre na predkladanie programov prieskumov, 1. Aplikačný nástroj pre programy prieskumov týkajúce sa škodcov.
   
   
      PRÍLOHA II
      Osobitný formulár, ktorý sa má použiť na predkladanie priebežných správ o schválených programoch prieskumov podľa článku 3, je k dispozícii na webovej stránke GR SANTE: http://ec.europa.eu/dgs/health_food-safety/funding/cff/plant_health/survey-programmes_en.htm v oddiele 3. Formuláre na podávanie správ, 2. Priebežná finančná správa.
   
   
      PRÍLOHA III
      Osobitný formulár, ktorý sa má použiť na predkladanie záverečných výročných správ (vrátane žiadostí o platby) o schválených programoch prieskumov podľa článku 4, je k dispozícii na webovej stránke GR SANTE: http://ec.europa.eu/dgs/health_food-safety/funding/cff/plant_health/survey-programmes_en.htm v oddiele 3. Formuláre na podávanie správ, 1. Záverečná výročná technická a finančná správa.